長安書懷投知己
作者：李頻
朝代：唐

paragraphs: 所學近雕蟲，知難謁至公。
徒隨衆人後，擬老一生中。
間歲家書到，經荒世業空。
心懸滄海斷，夢與白雲通。
玉漏聲連北，銀河氣極東。
關門迢遞月，禁苑寂寥鴻。
地廣身難束，時平道獨窮。
蕭條苔長雨，淅瀝葉危風。
久媿干朝客，多慚別釣翁。
因依非不忝，延薦況曾蒙。
與善應無替，垂恩本有終。
霜天搖落日，莫使逐孤蓬。